《咏古三首和陶·荆轲》
清代·蒋敦复

车驱不复顾，入此虎狼嬴。衣冠白如雪，千里送荆卿。

酒杯浇热血，努力在兹行。头颅为公掷，仰天笑绝缨。

平生重意气，不尔胡豪英。击筑动天地，志已无秦声。

田先生既死，樊将军何在。肝胆舞阳裂，魂魄祖龙惊。

剑术虽未讲，烈士固徇名。美人惜菹醢，骏马空前庭。

时危任刺客，才岂当千城。咸阳楚人火，西风汉家营。

天意固有在，人事奚由成。故交屠狗辈，痛饮难为情。

作者简介：（1808—1867）清江苏宝山人，原名尔锷，字纯甫，号剑人。诸生。少时一度出家为僧，名铁岸，一称妙尘。曾以策干杨秀清，后又作诗献曾国藩。识英语。后在上海为人佣书。有《啸古堂集》等。